****

**ประกาศองค์การบริหารส่วนตำบลเขากระปุก**

**เรื่อง รับสมัครบุคคลเพื่อสรรหาและเลือกสรรเป็นพนักงานจ้างทั่วไป**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 ด้วยองค์การบริหารส่วนตำบลเขากระปุก อำเภอท่ายาง จังหวัดเพชรบุรี จะดำเนินการสรรหาและเลือกสรรบุคคลเพื่อสั่งจ้างและแต่งตั้งเป็นพนักงานจ้างทั่วไป อาศัยอำนาจตามความในข้อ ๑๙ ของประกาศคณะกรรมการพนักงานส่วนตำบลจังหวัดเพชรบุรี เรื่อง หลักเกณฑ์และเงื่อนไขเกี่ยวกับพนักงานจ้าง(ฉบับที่ ๓) ลงวันที่ ๒๕ กรกฎาคม ๒๕๕๗ องค์การบริหารส่วนตำบลเขากระปุก จึงประกาศรับสมัครสอบแข่งขันบุคคลเพื่อบรรจุและแต่งตั้งเป็นพนักงานจ้างทั่วไป ดังนี้

 **๑. ประเภทของพนักงานจ้าง ชื่อตำแหน่ง และรายละเอียดการจ้าง**

  **๑.๑ พนักงานจ้างทั่วไป จำนวน ๑ ตำแหน่ง** คือ

  ๑.๑.๑ ผู้ดูแลเด็ก จำนวน ๑ อัตรา สังกัดกองการศึกษา ศาสนาและวัฒนธรรม

 **๒. คุณสมบัติทั่วไปและคุณสมบัติเฉพาะสำหรับตำแหน่งของผู้มีสิทธิสมัครเข้ารับการสรรหาและการเลือกสรร**

 **๒.๑ คุณสมบัติทั่วไป**

 (๑) มีสัญชาติไทย

 (๒) อายุไม่ต่ำกว่า ๑๘ ปี และไม่เกิน ๖๐ ปีบริบูรณ์

 (๓) ไม่เป็นบุคคลล้มละลาย

(๔) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถหรือจิตฟั่นเฟือน ไม่สมประกอบ หรือเป็นโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้นสำหรับพนักงานส่วนตำบล ดังนี้

(ก) โรคเรื้อน ระยะติดต่อหรือในระยะที่ปรากฏอาการ

 (ข) วัณโรค

(ค) โรคเท้าช้าง

 (ง) โรคติดยาเสพติดให้โทษ

(จ) โรคพิษสุราเรื้อรัง

(๕) ไม่เป็นผู้ดำรงตำแหน่งทางการเมือง กรรมการพรรคการเมืองหรือเจ้าหน้าที่ในพรรคการเมือง

(๖) ไม่เป็นผู้ดำรงตำแหน่งผู้บริหารท้องถิ่น คณะผู้บริหารท้องถิ่น สมาชิกสภาท้องถิ่น

(๗) ไม่เป็นผู้ต้องโทษจำคุกโดยคำพิพากษาถึงที่สุดให้จำคุก เพราะกระทำผิดทางอาญา เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

(๘) ไม่เป็นผู้เคยถูกลงโทษให้ออก ปลดออก หรือไล่ออกจากราชการ รัฐวิสาหกิจ หรือหน่วยงานอื่นของรัฐ

(๙) ไม่เป็นภิกษุ สามเณร นักพรต

(๙) ไม่เป็นข้าราชการหรือลูกจ้างของส่วนราชการ พนักงานหรือลูกจ้างของหน่วยงานอื่นของรัฐ รัฐวิสาหกิจ หรือพนักงานหรือลูกจ้างของราชการส่วนท้องถิ่น

 (๑๐) ไม่เป็นผู้เคยกระทำการทุจริตในการสอบเข้ารับราชการ

 **๒.๒ คุณสมบัติเฉพาะสำหรับตำแหน่ง**

ผู้สมัครต้องมีคุณสมบัติเฉพาะสำหรับตำแหน่ง ตามที่ระบุไว้ในรายละเอียดเกี่ยวกับการรับสมัครแนบท้ายประกาศ(ผนวก ก)

 **๓. การรับสมัคร เอกสารและหลักฐานที่ใช้ในการสมัคร**

**๓.๑ วันเวลาและสถานที่รับสมัคร**

ผู้สนใจสมัครติดต่อขอรับใบสมัครและยื่นใบสมัครด้วยตนเองพร้อมหลักฐาน ณ ที่ทำการองค์การบริหารส่วนตำบลเขากระปุก หมู่ ๓ ตำบลเขากระปุก อำเภอท่ายาง จังหวัดเพชรบุรี โดยกำหนดรับสมัครวันที่ **๑ – ๙ กันยายน ๒๕๕๙** ในวันและเวลาราชการ

 **๓.๒ หลักฐานที่ต้องยื่นพร้อมใบสมัคร**

ผู้ประสงค์จะสมัครเข้ารับการสรรหาและเลือกสรร ให้ยื่นใบสมัครด้วยตนเองต่อเจ้าหน้าที่รับสมัคร พร้อมด้วยหลักฐาน ซึ่งผู้สมัครได้รับรองสำเนาถูกต้อง และลงลายมือชื่อกำกับไว้ในเอกสารทุกฉบับด้วยตนเอง หากตรวจสอบภายหลังพบว่าไม่ถูกต้อง จะเลิกจ้างและดำเนินคดีตามกฎหมายหรือระเบียบที่กำหนดไว้ ดังต่อไปนี้

 (๑) รูปถ่ายหน้าตรง ไม่สวมหมวก และไม่ใส่แว่นตาดำ ขนาด ๑ นิ้ว ถ่ายไว้ไม่เกิน ๖ เดือน(นับถึงวันปิดรับสมัคร) จำนวน ๓ รูป โดยให้ผู้สมัครติดรูปถ่ายในใบสมัคร จำนวน ๑ รูป ติดรูปที่บัตรประจำตัวสอบ จำนวน ๒ รูป

 (๒) สำเนาทะเบียนบ้าน จำนวน ๑ ฉบับ

 (๓) สำเนาบัตรประจำตัวประชาชน จำนวน ๑ ฉบับ

 (๔) สำเนาวุฒิการศึกษา จำนวน ๑ ฉบับ

 (๕) ใบรับรองแพทย์ปริญญา ซึ่งแสดงว่าไม่เป็นโรคที่ต้องห้ามตามกฎ ก.พ. ฉบับที่ ๓ (พ.ศ.๒๕๓๕) หรือตามประกาศที่คณะกรรมการกลางพนักงานส่วนตำบลกำหนด ปรากฏตามข้อ ๒.๑ (๔) ซึ่งออกให้ไม่เกิน ๑ เดือน นับแต่วันที่ตรวจร่างกาย จำนวน ๑ ฉบับ

 (๖) สำเนาหลักฐานอื่น ๆ เช่น ทะเบียนสมรส ใบเปลี่ยนชื่อตัว – สกุล หนังสือรับรองการปฏิบัติงานจากหน่วยงานหรือส่วนราชการเดิม หรือจากหน่วยงานเอกชน

 สำเนาภาพถ่ายเอกสารทุกชนิดให้ใช้กระดาษ A๔ เท่านั้น สำหรับการสรรหาและเลือกสรรให้ผู้สมัครตรวจสอบและรับรองว่าเป็นผู้มีคุณสมบัติทั่วไป และมีคุณสมบัติเฉพาะสำหรับตำแหน่งตรงตามประกาศรับสมัคร และหากตรวจพบภายหลังว่าผู้สมัครผู้ใดมีคุณสมบัติดังกล่าวไม่ครบถ้วน องค์การบริหารส่วนตำบลเขากระปุก จะถือว่าเป็นผู้ขาดคุณสมบัติในการรับสมัคร และไม่มีสิทธิได้รับการจ้างและแต่งตั้งให้ดำรงตำแหน่ง ผู้สมัครจะต้องยื่นใบสมัครพร้อมเอกสารที่ถูกต้องครบถ้วนตามกำหนดในประกาศรับสมัครภายในวันรับสมัคร หากพบภายหลังว่าผู้สมัครรายใดยื่นเอกสารไม่ถูกต้องหรือไม่ครบถ้วน โดยองค์การบริหารส่วนตำบลเขากระปุก จะดำเนินการตรวจสอบคุณสมบัติเมื่อผู้สมัครเป็นผู้ผ่านการเลือกสรรแล้ว

**๓.๓ ค่าธรรมเนียมการสมัคร**

-ผู้สมัครต้องเสียค่าธรรมเนียมในการสมัคร จำนวน ๕๐ บาท (ห้าสิบบาทถ้วน) (ค่าสมัครจะไม่มีการคืนในทุกกรณี)

 **๓.๔ เงื่อนไขในการสมัคร**

ผู้สมัครเข้ารับการสรรหาและเลือกสรรจะต้องรับผิดชอบในการตรวจสอบและรับรองตนเองว่าเป็นผู้มีคุณสมบัติทั่วไป และคุณสมบัติเฉพาะสำหรับตำแหน่งตรงตามประกาศรับสมัครจริง และจะต้องกรอกรายละเอียดต่าง ๆ ในใบสมัครพร้อมทั้งยื่นหลักฐานในการสมัครให้ถูกต้องครบถ้วน ในกรณีที่มีความผิดพลาดอันเกิดจากผู้สมัครไม่ว่าด้วยเหตุผลใดๆ หรือคุณวุฒิการศึกษาไม่ตรงตามคุณสมบัติเฉพาะสำหรับตำแหน่งที่สมัครอันเป็นผลทำให้ผู้สมัครไม่มีสิทธิสมัครตามประกาศรับสมัครดังกล่าวหากตรวจสอบพบเมื่อใด ให้ถือว่าการรับสมัครและการได้เข้ารับการสรรหาและการเลือกสรรครั้งนี้ถือเป็นโมฆะ สำหรับผู้นั้น ตั้งแต่ต้น

 **๔. การประกาศรายชื่อผู้มีสิทธิรับการสรรหา และกำหนดวันเวลา สถานที่ในการประเมินสมรรถนะ**

๔.๑ ประกาศรายชื่อและหมายเลขประจำตัวผู้มีสิทธิเข้ารับการสรรหา ในวันที่ **๑๔ กันยายน ๒๕๕๙** ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี

**๔.๒** กำหนดการประเมินสมรรถนะใน**วันพุธที่๒๑กันยายน ๒๕๕๙ เวลา ๐๙.๐๐** น. – **๑๒.๐๐ น.** ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี

 **๕. หลักเกณฑ์และวิธีการเลือกสรร**

ใช้หลักเกณฑ์และวิธีการสรรหาและเลือกสรร โดยยึดหลักสมรรถนะ ๒ ด้าน ดังนี้

|  |  |  |
| --- | --- | --- |
| **สมรรถนะ** | **คะแนนเต็ม** | **วิธีการประเมิน** |
| ความรู้ความสามารถทั่วไปและความรู้ความเหมาะสมเฉพาะตำแหน่ง | ๕๐ คะแนน | โดยวิธีการสอบแบบปรนัย |
| ความเหมาะสมกับตำแหน่ง | ๕๐ คะแนน | โดยวิธีการสอบสัมภาษณ์ |
| **รวม** | **๑๐๐ คะแนน** |  |

 **๖. หลักเกณฑ์การตัดสิน**

(๑) คณะกรรมการดำเนินการสรรหาและเลือกสรร จะดำเนินการในรูปของคณะกรรมการโดยยึดหลักสมรรถนะ ความเท่าเทียมในโอกาสและประโยชน์ของทางราชการ ความรู้ความเสมอภาคและความเป็นธรรมเป็นหลัก

(๒) ผู้ที่ผ่านการคัดเลือกจะต้องได้รับคะแนนไม่น้อยกว่าร้อยละ ๖๐ ของคะแนนในแต่ละภาค

(๓) การขึ้นบัญชีรายชื่อผู้ผ่านการเลือกสรร โดยเรียงตามลำดับคะแนนสูงสุดลงมาตามลำดับคะแนนที่ผ่านการเลือกสรรผู้ที่ได้คะแนนรวมสูงสุดลงมาคะแนนต่ำตามลำดับ กรณีที่มีผู้ผ่านการเลือกสรรได้คะแนนรวมเท่ากันจะให้ผู้ที่ผ่านการเลือกสรรได้คะแนนภาคความเหมาะสมกับตำแหน่งมากกว่าเป็นผู้อยู่ในลำดับที่สูงกว่าถ้าได้รับคะแนนภาคความเหมาะสมกับตำแหน่งเท่ากัน ก็ให้ผู้รับเลขประจำตัวสอบก่อนเป็นผู้อยู่ในลำดับที่สูงกว่า

(๔) บัญชีรายชื่อผู้ผ่านการสรรหาและเลือกสรร กำหนดให้บัญชีมีอายุใช้ได้ไม่เกิน ๑ ปี แต่ถ้ามีการสรรหาและเลือกสรรในตำแหน่งเดียวกันนั้นอีก และได้ขึ้นบัญชีผู้ผ่านการสรรหาและเลือกสรรได้ในตำแหน่งเดียวกันใหม่แล้ว บัญชีผู้ผ่านการเลือกสรรในตำแหน่งดังกล่าวในครั้งก่อนเป็นอันยกเลิก

 **๗.การประกาศรายชื่อผู้ได้รับการเลือกสรร**

องค์การบริหารส่วนตำบลเขากระปุก จะประกาศรายชื่อผู้ผ่านการเลือกสรรใน**วันศุกร์ ที่ ๒๓ กันยายน ๒๕๕๙** โดยจะปิดประกาศไว้ ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี ตามลำดับคะแนนที่ผ่านการเลือกสรรได้คะแนนรวมสูงสุดลงมาคะแนนต่ำตามลำดับ กรณีที่มีผู้ผ่านการเลือกสรรได้คะแนนรวมเท่ากันจะให้ผู้ที่ผ่านการเลือกสรรได้คะแนนภาคความเหมาะสมกับตำแหน่งมากกว่าเป็นผู้อยู่ในลำดับที่สูงกว่าถ้าได้รับคะแนนภาคความเหมาะสมกับตำแหน่งเท่ากัน ก็ให้ผู้รับเลขประจำตัวสอบก่อนเป็นผู้อยู่ในลำดับที่สูงกว่า

 องค์การบริหารส่วนตำบลเขากระปุก จะขึ้นบัญชีผู้ผ่านการเลือกสรรได้เป็นเวลา ๑ ปี นับตั้งแต่วันประกาศผลการคัดเลือกและบัญชีผู้ผ่านการเลือกสรรได้ครั้งนี้เป็นอันยกเลิก ตามกรณีใดกรณีหนึ่ง

 ๗.๑ ผู้ผ่านการเลือกสรรได้ขอสละสิทธิ์รับการจ้างในตำแหน่งที่ผ่านการเลือกสรรได้

 ๗.๒ ผู้ผ่านการเลือกสรรไม่มารายงานตัว เพื่อรับการจ้างภายในเวลาที่กำหนด

 ๗.๓ ผู้ผ่านการเลือกสรรมีเหตุไม่มาปฏิบัติหน้าที่ได้ตามกำหนดเวลาที่จะจ้างในตำแหน่งที่ผ่านการเลือกสรรได้

 ๗.๔ องค์การบริหารส่วนตำบลเขากระปุกขอสงวนสิทธิประกาศยกเลิกบัญชีก่อนกำหนดได้โดยมิต้องแจ้งให้ทราบล่วงหน้า ในกรณีองค์การบริหารส่วนตำบลเขากระปุก ประกาศให้มีการสรรหาและเลือกสรรขึ้นใหม่ในตำแหน่งที่มีลักษณะงานเดียวกันนี้แล้วแต่กรณี

 **๘. การจัดทำสัญญาจ้างผู้ผ่านการเลือกสรร**

 ๘.๑ องค์การบริหารส่วนตำบลเขากระปุก จะสั่งจ้างผู้ที่ได้รับการเลือกสรรตามลำดับที่ประกาศขึ้นบัญชีไว้

 ๘.๒ ระยะเวลาในการจ้าง สัญญาจ้างมีกำหนดระยะเวลาไม่เกิน ๑ ปี และจะต้องผ่านการประเมินผลการปฏิบัติงานในรอบปีที่ผ่านมา เพื่อทำสัญญาจ้างในปีต่อไป ตามประกาศคณะกรรมการพนักงานส่วนตำบลจังหวัดเพชรบุรี เรื่อง มาตรฐานทั่วไปเกี่ยวกับพนักงานจ้างลงวันที่ ๑๒ พฤษภาคม ๒๕๔๗ และในการจ้างผู้ใดขาดคุณสมบัติหรือคุณสมบัติไม่ตรงตามกำหนด องค์การบริหารส่วนตำบลเขากระปุก อาจถอนรายชื่อผู้นั้นออกจากบัญชีผู้ผ่านการเลือกสรร ผู้ผ่านการเลือกสรรจะต้องมาทำสัญญาจ้างกับองค์การบริหารส่วนตำบลเขากระปุก ภายใน ๗ วัน นับแต่วันที่ได้รับแจ้งเป็นหนังสือ ถ้าไม่มาถือว่าสละสิทธิ์ในการสรรหาในครั้งนี้

 **๙. การรับค่าตอบแทน**

๙.๑ พนักงานจ้างทั่วไปได้รับค่าตอบแทนในอัตราเดือนละ ๙,๐๐๐ บาท และเงินเพิ่มการครองชีพชั่วคราวตามประกาศ ก.อบต.จังหวัดเพชรบุรี กำหนด

ผู้ใดประสงค์จะสมัครเข้ารับการสรรหาและเลือกสรรเป็นพนักงานจ้างขององค์การบริหารส่วนตำบลเขากระปุก ติดต่อขอทราบรายละเอียดและขอรับและยื่นใบสมัครได้ด้วยตนเอง ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี หรือสอบถามรายละเอียดเพิ่มเติมได้ที่ ๐-๓๒๗๙-๓๒๔๑ ในวันและเวลาราชการ

 จึงประกาศมาให้ทราบโดยทั่วกัน

 ประกาศ ณ วันที่ ๒๓ เดือน สิงหาคม พ.ศ.๒๕๕๙



 (นายธีรพงษ์ เอี่ยมสะอาด)

 นายกองค์การบริหารส่วนตำบลเขากระปุก

**(ผนวก ก)**

**เอกสารแนบท้ายประกาศองค์การบริหารส่วนตำบลเขากระปุก**

**เรื่อง รับสมัครบุคคลเพื่อสรรหาและเลือกสรรเป็นพนักงานจ้างทั่วไป**

**\*\*\*\*\*\*\*\*\*\*\*\*\*\*\*\*\*\*\***

**๑.ประเภทของพนักงานจ้าง พนักงานจ้างทั่วไป**

 **ชื่อตำแหน่ง ผู้ดูแลเด็ก**

**ลักษณะงานและหน้าที่ความรับผิดชอบของตำแหน่ง**

 ปฏิบัติหน้าที่ช่วยเหลือครูผู้ดูแลเด็ก ในศูนย์พัฒนาเด็กเล็กขององค์การบริหารส่วนตำบลเขากระปุก ในการดูแลเลี้ยงดูเด็กเล็ก เพื่อเตรียมความพร้อมทางด้านร่างกาย อารมณ์ และสังคม ให้กับเด็กเล็กเพื่อเตรียมความพร้อมที่จะเข้ารับการศึกษาระดับอนุบาล/ปฐมวัยต่อไป ปฏิบัติงานอื่นที่เกี่ยวข้อง และปฏิบัติงานตามที่ผู้บังคับบัญชามอบหมาย

**๒. คุณสมบัติเฉพาะตำแหน่ง**

 ๑.มีความรู้ความสามารถอย่างเหมาะสมในการปฏิบัติหน้าที่

 ๒. ไม่เป็นผู้ประพฤติเสื่อมเสีย หรือบกพร่องในศีลธรรมอันดี

 ๓. มีสุขภาพแข็งแรง

 ๔. มีสุขภาพจิตดีไม่เป็นผู้วิกลจริต หรือจิตฟั่นเฟือนไม่สมประกอบและไม่เป็นผู้ติดยาเสพติด

 ๕. มีระดับวุฒิภาวะและบุคลิกลักษณะเหมาะสมทั้งทางด้านจิตใจอารมณ์สังคม มีความตั้งใจปฏิบัติงานด้วยความรัก ความอ่อนโยนเอื้อต่อการดูแลเด็กเล็กได้อย่างเหมาะสม

 ๖. เป็นผู้มีความรักเด็ก มีอุปนิสัยสุขุมเยือกเย็นและมีความขยันอดทน

**๓. ค่าตอบแทน**

 ได้รับอัตราค่าตอบแทนเดือนละ ๙,๐๐๐ บาท และเงินเพิ่มค่าครองชีพชั่วคราว ตามประกาศ ก.อบต.จังหวัดกำหนด